**Lil Peep** (kodanikunimega **Gustav Elijah Åhr**; 1. november 1996 – 15. november 2017) oli Ameerika Ühendriikide räppar, laulja ja laulukirjutaja. Ta oli üks *post-emo* *revival* hiphopi stiili kujundajatest.

Åhr suri 15. novembril 2017 juhusliku fentanüüli ja Xanaxi üledoosi tõttu.

Varajane elu
------------

Gustav Elijah Åhr sündis 1. novembril 1996 Pennsylvania osariigis Allentownis. Tema ema Liza Womack oli esimese klassi õpetaja ja isa Karl Johan Åhr kolledžiprofessor. Ta kasvas üles Long Islandil New Yorgis. Tema mõlemad vanemad olid lõpetanud Harvardi. Nad lahutasid, kui Åhr oli teismeline. Ta esivanemad olid rootsi, saksa ja iiri päritolu.

Åhr õppis Lindelli põhikoolis ja seejärel Long Beachi keskkoolis Lido Beachis New Yorgis, kus ta käis harva, hoolimata headest hinnetest ja aunimekirjas olemisest. Hiljem langes ta koolist välja, kuid läbis diplomi kättesaamiseks vajalikud kursused internetis. Varsti pärast seda hakkas ta YouTube'i ja SoundCloudi muusikat postitama.

Kui Åhr oli 17, laskis ta teha esimese näotätoveeringu – murtud süda tema vasaku silma all –, et motiveerida ennast muusikat tegema. Seejärel kolis ta Los Angelesse, kus jätkas muusikakarjääri esinejanime Lil Peep all. Ta ütles kolimise põhjuseks, et tundis ennast Long Islandil elades depressiivselt. Los Angeleses jätkas Åhr õpinguid Glendale'i ülikoolis.

Karjäär
-------

Teismelisena oli Lil Peep enda sõnul erak, leides enamiku oma sõpradest internetist. Peep alustas muusika loomist varjunime Trap Goose all veel siis, kui ta Long Islandil elas. Ta ööbis ajutiselt oma lapsepõlvesõbra Brennan Savage'i juures, kuni mõlemad Los Angelesse kolida otsustasid. Lil Peep kohtus seal oma internetisõpradega. Algul elas ta Skidrow's, olles vahepeal ka kodutu ning ööbides aeg-ajalt taas Brennan Savage'i korteris, samal ajal kui too ülikoolis õppis, kuni nende teed lahku läksid. Lõpuks kohtus Peep Memphise produtsendi JGRXXN-i, Florida räppari Ghostmane'i ja Craig Xeniga ning asus nendega koos elama. Nad moodustasid grupi Schemaposse. Lil Peepi sõnul kohtus ta Craig Xeniga algul internetis ning too tutvustas talle JGRXXN-i, kes vajas lauljat. 

Aastal 2015 andis Lil Peep välja oma esimese *mixtape*'i "Lil Peep; Part One", mis kogus esimese nädalaga 4000 kuulajat. Seejärel andis ta välja oma esimese laulukogumiku "Feelz" ja teise *mixtape*'i "Live Forever". Lil Peepi populaarsus hakkas kasvama pärast laulu "Star Shopping" avaldamist singlina, mis lõi laineid *underground* hiphopi skeenel. Peepi populaarsus kasvas veelgi laulu "Beamer Boy" väljaandmise järel, mis viis tema esimese *live*-esinemiseni koos ülejäänud Schemaposse'i kollektiiviga 2016. aasta märtsis Tucsonis, Arizonas. Järgneval kuul läks Schemaposse laiali ja Lil Peep polnud enam ühegi grupiga seotud. Pärast seda elas Peep edasi Skidrow's ning hakkas koostööd tegema Los Angeleses tegutseva räpikollektiivi GothBoiClique'iga, mille liikmed esinesid ka tema täispikal *mixtape*'il "Crybaby". Lil Peepi sõnul loodi "Crybaby" kolme päeva jooksul vaid 150 dollarit maksnud mikrofoniga. "Crybaby" anti välja 2016. aasta juunis.

2016. aasta juunis sai Peepi koostööpartneriks First Access Entertainment (FAE), et investeerida Peepi karjääri ning teda selle osas ka nõustada. FAE kaasasutaja ja juht Sarah Stennett ei andnud ainult ärilist nõu, vaid oli Peepile ka moraalseks ja finantsiliseks toeks.

2016. aasta septembris andis Lil Peep välja *mixtape*'i "Hellboy". Laulud nagu "Girls" ja "OMFG" hakkasid saama miljoneid vaatamisi nii Soundcloudis kui YouTube'is. Tänu "Hellboy" edule läks Peep oma esimesele sooloturneele, esinedes kohtades üle kogu Ameerika Ühendriikide. Turnee pealkirjaks sai "The Peep Show" ning see algas 2017. aasta aprillis ja lõppes sama aasta mais. Samal ajal süüdistas bänd Mineral Lil Peepi autoriõiguste rikkumises, sest laulus "Hollywood Dreaming" oli tegevusloata kasutatud nende laulu "LoveLetterTypeWriter". Peep ütles, et üritas sel moel bändi vastu vaid rohkem armastust näidata.

Kui turnee lõppes, kolis Peep Londonisse. Seal hakkas Peep läbi käima uute inimestega, nagu Atlanta räppari ILoveMakonneni ja kauaaegse sõbra Bexey'ga (samuti tuntud kui Bexey Swan). Londonis elades salvestas Peep albumi "Come Over When You're Sober, Pt 1", "Come Over When You're Sober, Pt 2", laulukogumiku "Goth Angel Sinner" ning ka pealkirjastamata projekti ILoveMakkonneniga.

Peep teatas Instagramis oma debüütalbumist, mis pidi välja antama 11. augustil 2017. Pärast mõningat viivitust ilmus album 15. augustil 2017. Peep kuulutas albumi reklaamimiseks välja turnee "Come Over When You're Sober, Pt. 1". Turnee algas 2. augustil 2017 ja pidi lõppema 17. novembril 2017, kuid jäi Peepi surma tõttu kaks päeva lühemaks.

### Postuumsed väljaanded

Tänu Peepi usinale tööle viidi mitmed laulud ja projektid lõpule alles pärast tema surma. Esimene ametlik postuumselt välja antud teos avaldati 24 tundi pärast tema lahkumist. Selleks oli videograaf Wiggy video "Sixteen Lines". 12. jaanuaril 2018 andis Marshmello koostöös Peepiga välja loo "Spotlight". Loo muusikavideo avaldati 12. veebruaril. 15. jaanuaril andis Juicy J välja loo "Got' Em Like", mis oli koostöö Lil Peepi ja Wiz Khalifaga. 27. jaanuaril andis SoundCloudi räppar Teddy koostöös Lil Peepiga välja laulu pealkirjaga "Dreams and Nightmares".

2018. aasta märtsis omandas Peepi muusikaarhiivi Columbia Records. 13. mail tuli välja singel "4 Gold Chains". 17. augustil kuulutas räppar ILoveMakonnen välja uue Peepi singli "Falling Down", mis oli töötlus laulust "Sunlight on Your Skin", mille ta oli Peepiga salvestanud 2017. aasta sügisel Londonis. Uuel versioonil tegi kaasa ka räppar XXXTentacion, kes salvestas oma osa pärast Peepi surma. GothBoiClique'i liikmed mõistsid selle singli hukka, sest Peepi ja XXXTentacioni vahel oli olnud lahendamata konflikt. Selle põhjuseks tõsiasi, et XXXTentacion oli varem naiste vastu vägivalda kasutanud. "Falling down" anti välja 19. septembril ja "Sunlight on your skin" 27. septembril 2018.

14. oktoobril 2018 kinnitati Peepi esimene postuumne projekt "Come Over When You're Sober, Pt.2". Albumi produtsent ütles, et ootab vaid kinnitust Peepi perekonnalt. Album tuli välja 9. novembril 2018. See oli Lil Peepi esimene album, mis jõudis USA albumiedetabelis esikümnesse. Pärast "Come Over When You're Sober, Pt.2" väljatulekut levisid kuulujutud, et on ka kolmas osa, kuid selle lükkas produtseerija Smokeasac kiiresti ümber, öeldes, et sellegipoolest on palju muusikat, mida pole veel avalikustatud.

31. jaanuaril 2019 tuli koostöös ILoveMakonneniga välja singel "I've Been Waiting". Singlil lööb kaasa ka Fall Out Boy, kelle osa salvestati pärast Peepi surma. See singel on osa Peepi ja ILoveMakonneni koostööalbumist.

10. märtsil 2019 esilinastus SXSW filmifestivalil Peepi elust rääkiv dokumentaalfilm "Everybody's Everything".

Muusikastiil
------------

Lil Peepi on kirjeldatud kui SoundCloudi, emo  või ka *lo-fi* räpparit. The New York Timesi muusikakriitik Jon Caramanica ütles, et Peep on nagu *lo-fi* räpi Kurt Cobain ning tema muusikat kirjeldatakse sünge ja kuratlikult meloodilisena. Peep on muusikas üldiselt lähtunud nii lõunaosariikide räpist ja ängistatud enesevaatlusest kui ka roki alamžanrist *post hardcore*'ist. Peep on öelnud, et ta tahtis saada "uueks Kurt Cobainiks". AllMusic on kirjeldanud tema muusikat kui segu hiphopist ja rokist, mõjutustega trapist, *punk rock*'ist ja *dream pop*'ist. Peepi lähedane sõber on öelnud, et Peep tahtis anda hääle nendele inimestele, kes kannatavad ärevuse ja depressiooni all, keda on kiusatud või keda ei mõisteta, nagu teda ennastki. Vaatamata sellele, et tema lauludes oli pidevaks teemaks suitsiid, ei soovinud ta ise siiski surra.

Peepi muusika lüüriline pool käsitleb teemasid nagu depressioon, narkootikumide kasutamine, varasemad romantilised suhted ja enesetapumõtted. Teda kirjeldati ajakirjas Pitchfork kui tuleviku emo-räpi eestvedajat. Enne esimese albumi väljaandmist mainis ta, et Kurt Cobain, David Bowie, Frank Ocean ja Riff Raff on tema inspiratsiooniks. Tema muusikaliste mõjutajate hulka kuuluvad veel Gucci Mane, Red Hot Chili Peppers, Crystal Castles, Seshollowaterboyz, Rozz Dyliams, My Chemical Romance ja Panic! at the Disco. Oma lauludeks on ta inspiratsiooni saanud sellistelt bändidelt, nagu Blink-182, Radiohead, Underoath, Three Days Grace, Avenged Sevenfold, Slayer ja Oasis.

Isiklik elu
-----------

Peepil oli oma emaga väga lähedane suhe, mis väljendus selles, et 14-aastaselt laskis Peep tema nime esitähed ja sünnipäeva oma käsivarrele tätoveerida.

2016. aastal kolis Åhr Echo Parki korterisse Los Angeleses, kuhu registreeris ka oma firma.

Enne surma elas Peep Portobello Roadil Londonis koos oma heade sõprade ja kaastöötajate Bexey ning Smokeasaciga. Tema sinna kolimise põhjuseks oli soov põgeneda oma olukorra eest ja tollasest grupist (GothBoiClique'ist) eemale saada.

Åhr on mänginud trombooni ja tuubat ning väljendanud huvi muusika ja moe vastu juba noorelt. Åhr viitas oma laulusõnades ja sotsiaalmeedias  pidevalt kokaiini, *ecstasy* ja Xanaxi sõltuvusele. Ta kirjeldas end kui "produktiivset narkarit", kuid palus oma fänne, et nood narkootikumide tarvitamisest hoiduksid. Åhr tuli 2017. aasta augustis välja biseksuaalsena, kirjutades sellest Twitteris.

Surm
----

15. novembril 2017 leiti Åhr surnuna oma tuuribussist. Tema mändežer oli tulnud kontrollima, kas Peep on öiseks kontseriks, mis pidi toimuma Tucsonis, valmis. Kuritööd ei kahtlustatud, tema surma arvatavaks põhjuseks oli üledoos. 8. detsembril 2018 andis Pima County Office'i Meditsiiniline Eksamineerija välja üksikasjaliku toksikoloogia aruande, mis tõestas, et surma põhjus oli juhuslik üleannustamine. Vereanalüüsist leiti jälgi kanepist, kokaiinist ja valuvaigistist Tramadolist. Uriinianalüüs näitas mitme tugeva opiaadi, sealhulgas hüdrokodooni, hüdromorfooni (Dilaudidi), oksükodooni ja oksümori olemasolu. Alkoholi tema surnukehast ei leitud.

Mõni tund enne surma oli Åhr Instagrami-postitustes teatanud, et on söönud psilotsübiinseeni, tarvitanud THC kontsentraati ja võtnud kuus Xanaxi tabletti. Ta avaldas endast video, kus teeskleb tundmatu tableti suhukukutamist, teeb seda lõpuks ka päriselt ning raputab siis tabletipudelit. Postituse alla oli kirjutatud: "Kui ma suren, siis sa armastad mind."

Politseiraport näitas, et Åhr oli teinud uinaku kell 17.35 enne kontserti. Tema mänedžer kontrollis teda kaks korda ja arvas, et ta magab. Åhri hingamine oli korras, kuid ta ei suutnud teda äratada. Kui mänedžer Åhri kolmandat korda kontrollima läks, ei reageerinud ega hinganud ta enam. Åhri mänedžer proovis teda enne arsti saabumist elustada, kuid ta kuulutati hiljem sündmuskohal surnuks.

### Austusavaldused

Paljud muusikatööstuse tunnustatud tegelased avaldasid pärast Åhri surma tema lähedastele kaastunnet. Nende hulgas Diplo, Post Malone, Pete Wentz, Marshmello, Mark Ronson, Zane Lowe, A$AP Nast, Sam Smith, Bella Thorne, Rich Brian, Playboi Carti, Lil Uzi Vert, Ugly God, Lil Pump, Lil Xan, Dua Lipa, Trippie Redd ja El-P. Jon Caramanica, muusikakriitik New York Timesist, avaldas Peepi auks ühe telesarja, mis ilmus 22. novembril 2017. Good Charlotte avaldas kaastunnet, andes välja laulu "Awful Things" kaveri, mida näidati tema matustel Long Beachil New Yorgis 2. detsembril 2017. Three Days Grace avaldas kaastunnet videoga Instagramis ja Twitteris, postitades remiksi Peepi laulust "Witchblades" koos Lil Tracyga. Remiksi üks osa oli aeglustatud instrumentaalversioon bändi laulust "The Real You". 13. märtsil 2018 andsid Åhri lapsepõlvesõber ja muusikust kolleeg Brennan Savage välja laulu ja video pealkirjaga "Reflection", mis käsitles tema liiga varast lahkumist.

Lil Peep tuhastati New Yorgis Huntington Stationis, tema säilmed maeti ta vanaisa aeda.

Viited
------

1. ↑  "Remembering Gustav Ahr". *Herald Community Newspapers* (inglise). Vaadatud 5.03.2018.
2. ↑  "Lil Peep Is Leading The Post-emo Revival". *Hungertv.com*. Originaali arhiivikoopia seisuga 17.11.2017. Vaadatud 16.01.2018.
3. ↑  "Maybe Lil Peep Really Is The Future of Emo".
4. ↑  "Tears of a Dirtbag: Rapper Lil Peep Is the Future of Emo". *Pitchfork.com*. Vaadatud 16.01.2018.
5. ↑  Sommerfeldt, Chris (08.12.2017). "Lil Peep died from powerful drug overdose". *New York Daily News*. Originaali arhiivikoopia seisuga 5.05.2018.`{{cite web}}`: CS1 hooldus: robot: algse URL-i olek teadmata (link)
6. ↑  "Who was Lil Peep? Inside the life of the late 21-year-old rapper". *NME* (Ameerika inglise). 16.11.2017. Vaadatud 16.11.2017.
7. ↑  "You Might Not Have Known Lil Peep, but He Represented a New Generation of Rap". *Esquire* (Ameerika inglise). 16.11.2017. Vaadatud 20.11.2017.
8. ↑  Verrico, Lisa (06.08.2017). "Interview: Lil Peep". ISSN 0140-0460. Vaadatud 16.11.2017.
9. ↑  Lil Peep (2. detsember 2017), *The Fascinating and Colorful Life of Iconic Gus Ahr (Lil Peep)*, vaadatud 2.12.2017
10. ↑  Joyce, Colin. "Meet Lil Peep, All-American Reject". *Fader*. Vaadatud 10.02.2017.
11. ↑  "Lil Peep @ The Foundry 10/30 | mxdwn.com". Vaadatud 10.08.2017.
12. ↑  "Lil Peep Tour Dates & Tickets". *Stereoboard.com*. Vaadatud 10.08.2017.
13. ↑  "Emo Veterans Mineral Accuse Lil Peep Of Ripping Them Off". *Stereogum*. 05.05.2017. Vaadatud 29.07.2017.
14. ↑  "Lil Peep Announces Album Title, Shares "no respect freestyle"". *The FADER*. Vaadatud 10.08.2017.
15. ↑  "Instagram post by @lilpeep • Jun 2, 2017 at 10:23am UTC". *Instagram*. Vaadatud 10.08.2017.
16. ↑  "Come Over When You're Sober, Pt. 1 by Lil Peep on Apple Music". *itunes.apple.com* (Briti inglise). Vaadatud 16.11.2017.
17. ↑  "Emo-rapper Lil Peep announces 'Come Over When You're Sober' tour – News – Alternative Press". *Alternative Press*. Vaadatud 10.08.2017.
18. ↑  "Watch the Video for 'Sixteen Lines' by Lil Peep". *elevatormag.com* (Briti inglise). Vaadatud 11.01.2018.
19. ↑  "Marshmello Reveals Lil Peep Collaboration Title and Artwork". *billboard.com* (Briti inglise). Vaadatud 11.01.2018.
20. ↑  "Listen to Juicy J's New Song "Got Em Like" With Lil Peep, Wiz Khalifa". *pitchfork.com* (Briti inglise). Vaadatud 15.01.2018.
21. ↑  "♫ Listen: LIL TRACY – ✧✧✧ LIFE OF A POPSTAR✧✧✧". *Tiny Mix Tapes*. Vaadatud 10.08.2017.
22. ↑  Yeung, Neil. "Lil Peep bio". AllMusic. Vaadatud 17.11.2017.
23. ↑  Connick, Tom. "Emo rapper Lil Peep dies of suspected drug overdose, aged 21". NME. Vaadatud 17.11.2017.
24. ↑  "How Losing SoundCloud Would Change Music". *The Ringer*. Vaadatud 10.08.2017.
25. ↑  Caramanica, Jon (22.06.2017). "The Rowdy World of Rap's New Underground". *The New York Times*. ISSN 0362-4331. Vaadatud 10.08.2017.
26. ↑  Harrison, Angus (21.04.2017). "Lil Peep: the YouTube rapper who's taking back emo". *The Guardian*. AllMusic. ISSN 0261-3077. Vaadatud 10.08.2017.
27. ↑  Yeung, Neil. "Lil Peep Bio". *The Ringer*. AllMusic. Vaadatud 04.02.2018.
28. ↑  Horowitz, Steven J. (09.01.2017). "Tears of a Dirtbag: Rapper Lil Peep Is the Future of Emo". *Pitchfork.com*. Vaadatud 23.01.2017.
29. ↑  "Internet Hippy, a Selfie with LiL PEEP 1. How did you end up..." *Internet Hippy*. Vaadatud 08.10.2017.
30. ↑  Schnipper, Matthew (14.10.2016). ""White Wine" by Lil Peep Review". *Pitchfork.com*. Vaadatud 23.01.2017.
31. ↑  Horowitz, Steven J. (05.01.2017). "13 Artists You Need To Know About In 2017". *Thefader.com*. Vaadatud 23.01.2017.
32. ↑  "Emo Rapper Lil Peep Dead at 21". Originaali arhiivikoopia seisuga 3. mai 2018. Vaadatud 18. aprillil 2018.
33. ↑  "The Break Presents: Lil Peep – XXL". *XXL Mag*. Vaadatud 10.08.2017.
34. ↑  "Is Lil Peep's Music Brilliant or Stupid as Shit?". *Noisey.vice.com*. 23.11.2016. Vaadatud 08.10.2017.
35. ↑  SINNER, GOTH ANGEL (23.12.2016). "I am a depressed drug addict and I'm nearing my breaking point. Everything I love is disappearing". *Noisey.vice.com*. Twitter. Vaadatud 08.10.2017.
36. ↑   SINNER, GOTH ANGEL (08.10.2017). "I am a depressed drug addict and I'm nearing my breaking point. Everything I love is disappearing". Twitter. Vaadatud 08.10.2017.
37. ↑  ""Rapper Lil Peep comes out as bi on Twitter"". 09.08.2017. Vaadatud 09.05.2018.
38. ↑  Tracer, Dan (09.08.2017). "Lil Peep Reveals He's Bisexual – XXL". *XXL Mag*. Vaadatud 10.08.2017.
39. ↑  "Rapper Lil Ppep Comes Out as Bisexual". *World Entertainment News Network* (England). 10.08.2017.
40. ↑  Brown, August (16.11.2017). "Lil Peep, hero to the emo and hip-hop scenes, dies of suspected overdose at 21". *Los Angeles Times*. Vaadatud 16.11.2017.
41. ↑  Respers France, Lisa (15.11.2017). "Rapper Lil Peep dies at 21". *CNN*. Vaadatud 16.11.2017.
42. ↑  Strauss, Matthew (16.11.2017). "Lil Peep Died of Suspected Overdose, Medical Examiner Says". *Pitchfork*. Vaadatud 16.11.2017.
43. ↑  ""The death of Lil Peep: how the US prescription drug epidemic is changing hip-hop"". Vaadatud 19.04.2018.
44. ↑  ""TMZ: Police Report Says Lil Peep Did Not Wake Up From Pre-Show Nap"". Vaadatud 2.05.2018.
45. ↑  "Lil Peep's Death: Diplo, Post Malone, Pete Wentz & More React". Vaadatud 2.05.2018.
46. ↑  "Diplo, Pete Wentz, Post Malone and Other Musicians React to Lil Peep's Death". Vaadatud 2.05.2018.
47. ↑  "Brandle, Lars (November 22, 2017). "Remembering Lil Peep". The New York Times". Vaadatud 2.05.2018.
48. ↑  ""GOOD CHARLOTTE HONOR LIL PEEP WITH 'AWFUL THINGS' PERFORMANCE AT RAPPER'S MEMORIAL"". Vaadatud 2.05.2018.